

**ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ**

**Σχολή Οικονομικών και Πολιτικών Επιστημών**

**Τμήμα Κοινωνιολογίας**

# κρατοσ και κοινωνια

2023 – 2024 (Γ’ Εξάμηνο)

**Διδάσκων:** Μιχάλης Σπουρδαλάκης,

**Ώρες επικοινωνίας**: Δευτέρα 4.30 – 6.00 Γραφείο Τμήματος Κοινωνιολογίας Σόλωνος 57 2ος

**Mail**: mspour@pspa.uoa.gr

**Περιγραφή μαθήματος**

Το προτεινόμενο μάθημα καλείται να προσεγγίσει την πολύπτυχη και πολυδιάστατη σχέση ανάμεσα στο κράτος και την κοινωνία, η οποία συνιστά και το θεμέλιο λίθο του κλάδου της πολιτικής κοινωνιολογίας. Η κεντρικότητα της συζήτησης για το κράτος σε συνάφεια με τις διαδράσεις του με το κοινωνικό πεδίο έχουν τροφοδοτήσει μία πλειάδα θεωρητικών προσεγγίσεων, τόσο κανονιστικής όσο και εμπειρικής θεμελίωσης, οι οποίες θέτουν ένα σώμα αλληλένδετων ερωτημάτων: Ποιος είναι ο ρόλος και η λειτουργία του κράτους σε μια δεδομένη κοινωνία; Ποια είναι τα χαρακτηριστικά της ιστορικο-κοινωνικής τροχιάς των μορφών κράτους της νεωτερικότητας; Σε ποιο βαθμό οι διαδικασίες κοινωνικής αλλαγής επιδρούν στη συγκρότηση και τη λειτουργία του κράτους και αντίστροφα μέχρι ποίου σημείου η κοινωνική αλλαγή είναι απόρροια της στρατηγικής του κράτους και των επιλογών των ιθυνόντων του; Ποιος είναι ο ρόλος του κράτους - μαζί με το κοινοβούλιο και τις εκλογές - για τον κατευνασμό των κοινωνικών διαφορών και αντιπαραθέσεων, πότε αυτό επιλέγει ενσωματωτικές πρακτικές και πότε κατασταλτικές για τη διευθέτηση τους; Πώς επιδρά το κράτος και η στρατηγική του στην πολιτική και κοινωνική εκπροσώπηση; Ποιο είναι το μεταβαλλόμενο εννοιολογικό φορτίο που οργανώνει την ανάλυση της σχέσης κράτους και κοινωνίας; Μπορούμε να μιλάμε για το τέλος του κράτους ή αντίθετα για την επιστροφή του κράτους; Το προτεινόμενο μάθημα θα επιχειρήσει την προσέγγιση αυτού του πλέγματος ερωτημάτων παρέχοντας μια ιστορική αναδρομή στην εξέλιξη του κρατικού φαινομένου, αξιοποιώντας πολιτικο-επιστημονικές, ιστορικές αλλά και κοινωνιολογικές θεωρήσεις. Το σύνολο των διαλέξεων θα διέπεται από δύο αρχές: α) το κράτος και η μελέτη του είναι η βασική προϋπόθεση για την κατανόηση εν γένει του πολιτικού φαινομένου· και β) ότι το κράτος, ενάντια και παραπέρα από κοινωνιολογικούς και οικονομίστικους αναγωγισμούς, εξακολουθεί να είναι ο εισηγητής ευρύτερων μετασχηματισμών στα πεδία της κοινωνίας και της οικονομίας.

**Αξιολόγηση**

Οι φοιτητές και οι φοιτήτριες θα βαθµολογηθούν µε βάση τις τελικές προφορικές εξετάσεις και τις βιβλιοκρισίες που θα κληθούν να συγγράψουν. Σηµαντικό ρόλο στη τελική διαµόρφωση του βαθµού θα παίξει και η ενεργή συµµετοχή τους στα µαθήµατα.

**Σχέδιο μαθήματος**

1. ***Κράτος και Κοινωνία: οι όροι της συζήτησης***.

Σε αυτό το μέρος θα τεθούν και θα συζητηθούν οι βασικοί όροι της συζήτησης για τη σχέση κράτους και κοινωνίας: α) οι λειτουργίες του κράτους σε σχέση με την κοινωνία (νομικό σύστημα, πρόνοια, εκπαίδευση, ασφάλεια), β) η έννοια της κυριαρχίας, γ) η έννοια της νομιμοποίησης, δ) η διάκριση δημόσιου-ιδιωτικού.

1. ***Οι απαρχές και η εδραίωση του έθνους-κράτους***.
	1. Προνεωτερικές μορφές κρατικής συγκρότησης: φεουδαρχία, σύστημα νομοκατεστημένων τάξεων, απολυταρχικό κράτος.
	2. Η εθνική και η βιομηχανική επανάσταση και το φιλελεύθερο συνταγματικό κράτος,

Στο δεύτερο μέρος θα παρουσιαστούν οι απαρχές και οι διαδικασίες εδραίωσης του έθνους-κράτους μέσα από την εξέλιξη των τεσσάρων ιστορικών μορφών του κρατικού φαινομένου «επαναστάσεις»: φεουδαρχία, σύστημα νομοκατεστημένων τάξεων, απολυταρχικό κράτος, συνταγματικό φιλελεύθερο κράτος. Βασικός στόχος αυτής της ιστορικο-κοινωνιολογικής αναδρομής είναι να επισημανθούν οι τομές στην ανάπτυξη του κρατικού φαινομένου, σε συνάφεια πάντοτε με το πλαίσιο των κοινωνικο-οικονομικών σχέσεων στο οποίο αυτό αναφερόταν. Ταυτόχρονα, όμως, θα προσδιοριστούν οι συνέχειες και οι αδράνειες που κληροδοτήθηκαν από τη μία ιστορική μορφή στην άλλη. Καταρχάς θα περιγραφεί η πορεία από τις κερματισμένες μορφές της προ-νεωτερικής περιόδου στις περισσότερο συγκεντρωτικές μορφές των απολυταρχικών κρατών. Εν συνεχεία θα περιγραφούν και θα αναλυθούν οι επιδράσεις αφενός της εθνικής ολοκλήρωσης και της ομογενοποίησης που αυτή επέφερε στα κοινωνικά σώματα και αφετέρου της ανάπτυξης του καπιταλιστικού συστήματος και της συνακόλουθης κοινωνικο-ταξικής του συγκρότησης στη σχέση κράτους και κοινωνίας και στη διαμόρφωση του φιλελεύθερου συνταγματικού κράτους.

1. ***Κράτος και κοινωνία στη νεωτερικότητα: τα κύρια θεωρητικά παραδείγματα***.
	1. Η φιλελεύθερη-πλουραλιστική θεώρηση.
	2. Η θεώρηση των ελίτ.
	3. Η μαρξιστική/νεομαρξιστική θεώρηση.
	4. Η νεο-θεσμική θεώρηση
	5. Η περιβαλλοντική θεώρηση
	6. Η φεμινιστική θεώρηση

Στο τρίτο μέρος θα παρουσιαστούν συγκριτικά έξι παραδείγματα για τη μελέτη της σχέσης κράτους και κοινωνίας (φιλελεύθερο-πλουραλιστικό, ελίτ, (νεο)μαρξιστικό, νεο-θεσμικό, περιβαλλοντικό, φεμινιστικό) τόσο σε κλασικές όσο και σε σύγχρονες εκδοχές τους. Η ταξινόμηση των θεωρητικών προσεγγίσεων εντός των παραδειγμάτων θα ακολουθήσει τα ακόλουθα κριτήρια: α) θεωρητικές και ιδεολογικές πηγές του παραδείγματος· β) μεθοδολογικές αρχές· γ) αντίληψη της σχέση της κοινωνίας με το κράτος· δ) οργάνωση του κράτους σύμφωνα με το παράδειγμα· ε) κρίσεις του κράτους.

1. ***Κράτος και κοινωνία στη μεταπολεμική περίοδο: το κράτος πρόνοιας.***
	1. Τι είναι το κράτος πρόνοιας; Συγκρότηση, ιδεολογία, κοινωνικά δικαιώματα.
	2. Η ιστορική εξέλιξη του κράτους πρόνοιας και οι τρεις μορφές του: φιλελεύθερη, συντηρητική, σοσιαλδημοκρατική.

Το τέταρτο μέρος θα επικεντρωθεί στη συζήτηση της κυρίαρχης μορφής διευθέτησης της σχέσης κράτους-κοινωνίας της μεταπολεμικής περιόδου, του κράτους-πρόνοιας. Θα αναλυθεί η συγκρότηση και η ιδεολογική-αξιακή του πλαισίωση, όπως επίσης και η έννοια των κοινωνικών δικαιωμάτων σε συνάφεια με την ιδιότητα του πολίτη. Επίσης, θα παρακολουθηθεί η ιστορική εξέλιξη της λειτουργίας της πρόνοιας από τα τέλη του 18ου αιώνα και θα αξιοποιηθεί η γνωστή θεωρία του Έσπινγκ-Άντερσεν για τις τρείς ιστορικές μορφές του «καπιταλισμού ευημερίας» (φιλελεύθερη, συντηρητική, σοσιαλδημοκρατική).

1. ***Κράτος και κοινωνία στην εποχή της παγκοσμιοποίησης*.**
	1. Παγκοσμιοποίηση και κράτος.
	2. Ο μετασχηματισμός του κράτους.
	3. Από την κυβέρνηση στη διακυβέρνηση.

Στο πέμπτο μέρος ο προβληματισμός μεταφέρεται στην περίοδο της παγκοσμιοποίησης, όπου θα περιγραφούν και θα αναλυθούν οι κοινωνικές αλλαγές και οι μετασχηματισμοί του κράτους που συνδέουν τη λεγόμενη νεοφιλελεύθερη κυριαρχία αλλά και την ανάδυση της παγκοσμιοποίησης. Θα τονιστούν η σημασία της διαδικασίας μετάβασης από την κυβέρνηση στη διακυβέρνηση, καθώς και τα μοντέλα της διακυβέρνησης, η ανάδυση των υπερεθνικών θεσμικών συγκροτήσεων, αλλά και διαρκώς διευρυνόμενη κρίση της πολιτικής που αναοριοθετεί τη σχέση του πολιτικού με το κοινωνικό.

1. ***Συμπεράσματα***.

Στην καταληκτική διάλεξη θα συγκεντρωθούν τα βασικά συμπεράσματα του μαθήματος και θα συζητηθούν τυχόν ανοικτά ερωτήματα.

## Εγχειρίδια

Hay, C., Lister, M. και D. Marsh (επιμ), *Το κράτος: Θεωρίες και προσεγγίσεις*, Αθήνα: Σαββάλας, 2011.

Δερτιλής, Γ.Β., *Λερναίον κράτος: Πλέγματα εξουσίας στην ιστορία*, Αθήνα: Πανεπιστημιακές Εκδόσεις Κρήτης, 2019.

**Ενδεικτική βιβλιογραφία**

Abensour, M., *Η δημοκρατία ενάντια στο κράτος: Ο Μαρξ και η μακιαβελική στιγμή*, Αθήνα: Στάσει Εκπίπτοντες, 2019.

Agamben, G., *Κατάσταση εξαίρεσης*, Αθήνα: Πατάκης, 2007.

Anderson, P., *Το απολυταρχικό κράτος*, Αθήνα: Οδυσσέας, 2003.

Arrighi, G., *Τα μονοπάτια του κεφαλαίου*, Αθήνα: Εναλλακτικές Εκδόσεις, 2014.

Balibar, E., *Κράτος, Μάζες, Πολιτική*, Αθήνα: Εκτός Γραμμής, 2014.

Bloch, M., *Η φεουδαλική κοινωνία: Η διαμόρφωση των σχέσεων εξάρτησης, οι τάξεις και η διακυβέρνηση των ανθρώπων*, Αθήνα: Κάλβος, 1987.

Bonefeld, W. & J. Holloway (επιμ), *Μεταφορντισμός και κοινωνική μορφή*, Αθήνα: Εξάντας, 1994.

Βούλγαρης, Γ., *Φιλελευθερισμός, συντηρητισμός και κοινωνικό κράτος 1973-1990*, Αθήνα: Θεμέλιο, 2003.

Carnoy, M., *Κράτος και πολιτική θεωρία*, Αθήνα: Οδυσσέας, 1990.

Γκιούρας, Θ., *Ταξικός αγώνας και κρατική μορφή: Θεωρίες για την «κρίση του κράτους» κατά την μεσοπολεμική περίοδο*, Αθήνα: ΚΨΜ, 2019.

Γράβαρης, Δ., *Κρίση του κοινωνικού κράτους και νεωτερικότητα*, Αθήνα: Ίδρυμα Σάκη Καράγιωργα, 1997.

Esping-Andersen, G., *Γιατί χρειαζόμαστε ένα Νέο Κοινωνικό Κράτος*, Αθήνα: Διόνικος, 2006.

Esping-Andersen, G., *Οι τρεις κόσμοι του καπιταλισμού της ευημερίας*, Αθήνα: Τόπος, 2014.

Ewald, F., *Ιστορία του Κράτους Πρόνοιας*, Αθήνα: Gutenberg, 2000.

Federici, S., *Ο Κάλιμπαν και η μάγισσα: Γυναίκες, σώμα και πρωταρχική συσσώρευση*, Αθήνα: Εκδόσεις των Ξένων, 2011.

Gough, I., *Η πολιτική οικονομία του κοινωνικού κράτους*, Αθήνα: Σαββάλας, 2008.

Jänicke, M, *Η αποτυχία του κράτους: Η αδυναμία της πολιτικής στη βιομηχανική κοινωνία*, Θεσσαλονίκη: Επίκεντρο, 2006.

Jessop, B., *Κρατική εξουσία: Μια στρατηγική-σχεσιακή προσέγγιση*, Αθήνα: Εκδόσεις του Εικοστού Πρώτου, 2011.

Hálfdanarson, G. & A.K. Isaacs (επιμ.), *Τα έθνη κράτη στην ευρωπαϊκή ιστορία*, Θεσσαλονίκη: Επίκεντρο, 2009.

Καλτσώνης, Δ., *Τί είναι το κράτος;,* Αθήνα: Τόπος, 2016.

Κατσούλης, Ηλ., *Η επιστροφή της πολιτικής*, Αθήνα: Ποταμός, 2012.

Kojève, Α., *Η έννοια της αυθεντίας*, Αθήνα: Κουκκίδα, 2018.

Κιούκιας, Δ., *Εισαγωγή στα κοινωνικά κράτη: Συγκριτικές αναλύσεις και πρακτική φιλοσοφία*, Αθήνα: Σιδέρης, 2007.

Κοτζιάς, Ν., *Κράτος και πολιτική*, Αθήνα: Λιβάνης, 1993.

Κοτζιάς, Ν., *Το ενεργητικό δημοκρατικό κράτος*, Αθήνα: Καστανιώτης, 2004.

Κωτσονόπουλος, Λ., *Η χαμένη συναίνεση: Κοινωνικό κράτος, καπιταλισμός, δημοκρατία,* Αθήνα: Ίδρυμα Σάκη Καράγιωργα, 2016.

Landauer, G., *Η κοινότητα ενάντια στο κράτος*, Θεσσαλονίκη: Πανοπτικόν, 2019

Lefebvre, H., *Η μαρξική θεωρία του κράτους*, Αθήνα: Έρασμος, 2009.

Linera A.G., *Κράτος, δημοκρατία και σοσιαλισμός: Μια ανάγνωση με αφετηρία τον Πουλαντζά* , Αθήνα: Α/Συνέχεια, 2015.

Mann, M., *Κράτη, πόλεμος και καπιταλισμός*, Αθήνα: Κριτική, 2006.

Mann, M., *Οι πηγές της κοινωνικής εξουσίας:
Η ανάπτυξη των τάξεων και των εθνών-κρατών, 1760-1914*, τ. Β', Αθήνα: Πόλις, 2009.

Marx, K., *Για το Κράτος*, Αθήνα: Εξάντας, 1989.

Miliband, R., *Το κράτος στην καπιταλιστική κοινωνία*, Αθήνα: Κουκκίδα, 2016.

Müller, J.-W., *Συνταγματικός πατριωτισμός*, Αθήνα: Παπαζήσης, 2012.

Neumann, F., *Εισαγωγή στη μελέτη της πολιτικής εξουσίας*, Αθήνα: Κουκκίδα, 2016.

Oppenheimer, F., *Το κράτος*, Αθήνα: Τροπή, 2002.

Πανταζής, Απ., *Καρλ Μαρξ - Καρλ Πολάνυι: Η γένεση του κοινωνικού κράτους*, Αθήνα: Στοχαστής, 2010.

Polanyi, K., *Ο μεγάλος μετασχηματισμός*, Θεσσαλονίκη: Νησίδες, 2007.

Παπαδόπουλος, Γ., *Οι δημοκρατίες σε κρίση; Πολιτική και διακυβέρνηση*, Θεσσαλονίκη: Επίκεντρο, 2018.

Πουλαντζάς, Ν. (επιμ), *Η κρίση του κράτους*, Αθήνα: Παπαζήσης, 1990.

Πουλαντζάς, Ν., *Το κράτος, η εξουσία, ο σοσιαλισμός*, Αθήνα: Θεμέλιο, 2008.

Ρήγος, Α. & Κ. Τσουκαλάς (επιμ.), *Η πολιτική σήμερα: Ο Νίκος Πουλαντζάς και η επικαιρότητα του έργου του*, Αθήνα: Θεμέλιο.

Rosanvallon, P., *Το Νέο Κοινωνικό Ζήτημα: Επανεξετάζοντας το Κράτος Πρόνοιας*, Αθήνα: Μεταίχμιο, 2001.

Ρούσης, Γ., *Το κράτος από τον Μακιαβέλι στον Βέμπερ*, Αθήνα: Γκοβόστης, 1994.

Salvadori, M., *Η ιδέα της προόδου: Μπορούμε να ζήσουμε χωρίς αυτήν;*, Αθήνα: Σαββάλας, 2011.

Sassen, S., *Κοινωνιολογία της Παγκοσμιοποίησης*, Αθήνα: Μεταίχμιο, 2011.

Σκουλάς, Γ., *Κοινωνικές τάξεις και κράτος*, Αθήνα: Παπαζήσης, 2012.

Στασινοπούλου, Ο., *Κράτος Πρόνοιας: Ιστορική εξέλιξη, σύγχρονες θεωρητικές προσεγγίσεις*, Αθήνα: Gutenberg, 1990.

Strange, S., *Η υποχώρηση του κράτους*, Αθήνα: Παπαζήσης, 2004.

Streyer, J., *Γιατί γεννήθηκε το κράτος;*, Ηράκλειο, Αθήνα: Πανεπιστημιακές Εκδόσεις Κρήτης, 2012.

Συλλογικό, *Οι λειτουργίες του κράτους σε περίοδο κρίσης*, Αθήνα: Ίδρυμα Σάκη Καράγιωργα, 1994.

Συλλογικό, *Η μετάβαση από τον φεουδαλισμό στον καπιταλισμό*, Αθήνα: Θεμέλιο, 2010.

Tilly, C., *Εξαναγκασμός, κεφάλαιο και ευρωπαϊκά κράτη 990 - 1992 μ.Χ.*, Θεσσαλονίκη: Κυρομάνος, 2008.

Trigilia, C., *Οικονομική Κοινωνιολογία*, Αθήνα: Παπαζήσης, 2004.

Τσουκαλάς, Κ., *Είδωλα πολιτισμού: Ελευθερία, ισότητα και αδελφότητα στη σύγχρονη πολιτεία*, Αθήνα: Θεμέλιο, 1991.

Τσουκαλάς, Κ., *Ο αόρατος Λεβιάθαν: Δημοκρατία, δικαιοσύνη και ηθική στα χρόνια της κρίσης*, Αθήνα: Πόλις. 2020.

van Kreveld, Μ., *Η άνοδος και η πτώση του κράτους*, Αθήνα: Τουρίκης, 2003.

Weber, M., *Κοινωνιολογία του κράτους: Κοινωνιολογία της ορθολογικής οργάνωσης του κράτους και των σύγχρονων πολιτικών κομμάτων και κοινοβουλίων*, Αθήνα: Κένταυρος, 1996.

Χαραλάμπης, Δ., *Δημοκρατία και Παγκοσμιοποίηση*, Αθήνα: Ίδρυμα Σάκη Καράγιωργα, 2008.